ÚRAD VLÁDY SLOVENSKEJ REPUBLIKY
            sekcia vládnej legislatívy

Na rokovanie vlády SR
dňa 22.augusta 2001                                                                                             K materiálu č. 5633/2001
K bodu č. 5

S t a n o v i s k o
k legislatívnemu zámeru návrhu zákona o ozbrojených silách
            _____________________________________________________

I

 Legislatívny zámer návrhu zákona o ozbrojených silách na rokovanie vlády Slovenskej republiky predkladá minister obrany J. Stank v novom znení.

	        II

Na základe predloženého legislatívneho zámeru má byť vypracovaný návrh zákona, ktorý bude upravovať problematiku nového zloženia ozbrojených síl, ich postavenia a úloh v systéme obrany, ako aj v celom systéme bezpečnosti Slovenskej republiky a vytvoriť tak legislatívne predpoklady pre realizáciu reformy ozbrojených síl. Legislatívny zámer návrhu zákona o ozbrojených silách podľa predkladacej správy vychádza z Dlhodobej strategickej koncepcie ozbrojených síl model 2010.

Legislatívny zámer návrhu zákona o ozbrojených silách prerokovala Legislatívna rada vlády Slovenskej republiky na svojom zasadnutí  12. júna 2001, legislatívny zámer odporučila dopracovať a na rokovanie vlády predložiť v novom znení. Predkladateľ do nového znenia  pripomienky a odporúčania legislatívnej rady zapracoval, a ako sa uvádza  v predkladacej správe, legislatívny zámer sa  predkladá bez rozporov.

Z hľadiska dopadu na štátny rozpočet predkladateľ uvádza, že  prijatie zákona vypracovaného podľa predloženého legislatívneho zámeru nebude mať dopad na štátny rozpočet, naopak predpokladá sa úspora finančných nákladov, ktorá  má vyplynúť z predpokladanej transformácie Vojsk Ministerstva vnútra Slovenskej republiky a Železničného vojska do ozbrojených síl, ktorá sa realizovať postupne do 30.decembra 2003.

III

Sekcia vládnej legislatívy Úradu vlády Slovenskej republiky  konštatuje, že do predloženého nového znenia legislatívneho zámeru návrhu zákona o ozbrojených silách sú pripomienky  a odporúčania Legislatívnej rady vlády Slovenskej republiky sčasti zapracované, preto odporúča vláde predložený legislatívny zámer  s c h v á l i ť   s tým, že pri príprave návrhu zákona  o ozbrojených silách bude potrebné venovať osobitnú pozornosť najmä

1. vymedzeniu pojmu „ozbrojené sily“, ich zloženiu a postaveniu, aj z hľadiska právnej  subjektivity a ďalším otázkam súvisiacim s ich „zriadením“,

2. vyjadreniu vzťahu k iným zákonom, najmä k ustanoveniam zákona č.351/1997 Z.z. Branný zákon, k zákonu č.370/1997 Z.z. o vojenskej službe,

3. vymedzeniu úloh ozbrojených síl,  a to jednak úloh, ktoré ustanoví zákon a jednak  úloh, ktoré môžu ozbrojené sily plniť napríklad so súhlasom vlády, a  v rámci komplexnosti právnej úpravy aj úloh súvisiacich s pôsobením zamestnancov v zahraničí v rámci zabezpečenia mierových misií,  ktorým sa poskytuje zahraničný príspevok,

4. postaveniu a začleneniu generálneho  štábu ozbrojených síl, vrátane postavenia,  vymenúvania a odvolávania náčelníka tohto štábu, 

5. otázkam súvisiacim s civilnou kontrolou ozbrojených síl o.i. z hľadiska vymedzenia orgánov tejto kontroly a ich pôsobnosti, či oprávnenia,  

6. otázkam súvisiacim s prípravou ozbrojených síl,

7. súladu návrhu zákona s Ústavou Slovenskej republiky.

Bratislava 17. augusta 2001
Vypracovala: T. Gottliebová

                                                                                  Štefan  G r m a n  	
                                                                    generálny riaditeľ sekcie
                                                                                     vládnej legislatívy